钦定古今图书集成/理学汇编/学行典/第279卷 > 颜氏家训 > 《归涂赋》宋·谢灵运
## 钦定古今图书集成/理学汇编/学行典/第279卷 > 颜氏家训 > 《归涂赋》宋·谢灵运

昔文章之士，多作《行旅赋》，或欣在观国，或怵在斥徙，或述职邦邑，或羁役戎陈，事由于外，兴不自已，虽高才可推，求怀未惬。今量分告退，反身草泽，经涂履运，用感其心。赋曰：

“承百世之庆灵，遇千载之优渥。匪康衢之难践，谅跬
步之易局。践寒暑以推换，眷桑梓以缅邈。褫簪带于
穷城，反巾褐于空谷。果归期于愿言，获素念于思乐。”
于是舟人告办，伫楫在川，观鸟候风，望景测圆。背海
向溪，乘潮傍山。凄凄送归，悠悠告旋。时旻秋之杪节，
天既高而物衰；云上腾而雁翔，霜下沦而草腓。舍阴
漠之旧浦，去阳景之芳蕤。林乘风而飘落，水鉴月而
含辉。发青田之枉渚，逗白岸之空亭。路威夷而诡状山侧背而异形。停余舟而淹留，搜缙云之遗迹。漾百
里之清潭，见千仞之孤石。历古今而长在，经盛衰而
不易。